Erkebispedømmet Saint Louis i Missouri
rkebispedømmet Kansas City i Kansas
**Joseph Fred Naumann** (født 4. juni 1949 i Saint Louis i Kansas i USA) er en amerikansk katolsk erkebiskop av Kansas City i Kansas.

Liv og virke
------------

### Bakgrunn

Joseph Naumann er sønn til Fred Naumann og hans hustru Louise Naumann, født Lukens. Han studerte ved *Cardinal Glennon College* og ved Kenrick-Glennon Seminary i Saint Louis.

### Prest

Han ble presteviet den 24. mai 1975 av kardinal John Carberry, Saint Louis' erkebiskop.

Hans første prestestilling var som kapellan i *St. Dominic Savio Parish* i Affton i Missouri. Naumann ble i 1979 forflyttet til kapellansstilling i *Our Lady of Sorrows Parish* i St. Louis.

I 1984 ble Naumann kapellan på deltid ved  *Most Blessed Sacrament Parish* i St. Louis mens han arbeidet som koordinator i erkebispedømmets anti-abort-komité. Naumann ble i 1989 sendt til *Ascension Parish* i Normandy, og ble der i fem år. Han ble erkebispedsømmets generalvikar i 1994.

### Hjelpebiskop i Saint Louis

I juli 1997 ble Naumann utnevnt til hjelpebiskop av Saint Louis og titulærbiskop av *Caput Cilla* og ble bispeviet den 3. september samme år av erkebiskop Justin Rigali. Medkonsekrantene var biskopene Edward O'Donnell og Edward Braxton.

### Koadjutorerkebiskop, så erkebiskop, av Kansas City (Kansas)

I januar 2004 ble Naumann utnevnt koadjutorerkebiskop av Kansas City i Kansas under James Keleher og ettertrådte denne ett år senere, i januar 2005.

Erkebiskop Naumann ble med knapp margin valgt til leder av Den amerikanske bispekonferanses  *Committee on Pro-Life Activities* den 14. november 2017; den andre kandidaten var kardinal Blase Cupich. Naumann tolket kirkelovens kanon 915 slik at den påla prester å nekte nattverd til katolske politikere som støttet abortrettigheter eller eutanasi. Han uttalte at han hadde forsøkt å overtale Kathleen Sebelius, guvernør i Kansas, til å endre sitt standpunkt til abortrettigheter, og etter at hun nektet å gjøre det, nektet han henne nattverd. Naumanns erkebispedømme brukte senere 2,45 millioner dollar til støtte for en foreslått endring av delstaten Kansas konstitusjon for å fjerne dens beskyttelse av abortrettighetene. Endringsforslaget ble beseiret med en margin på 59 til 41 %.

I slutten av januar 2021 kritiserte erkebiskop Naumann den nytiltrådte president Joe Bidens abortvennlige politikk.

Etter at en klage om seksuelt overgrep var blitt rettet mot biskop John Brungardt av bispedømmet Dodge City i februar 2021, forordnet Kongregasjonen for Troslæren at Naumann innledet en kirkerettslig forundersøkelse. I mars 2022 kunngjorde Naumann at undersøkelsen hadde renvasket Brungardt.

Den 12. januar 2024 kom Naumann med en klart kritisk kommentar mot Trosdikasteriets erklæring *Fiducia supplicans* av 18. desember 2023 i erkebispedømmet Kansas Citys offisielle avis. Der het det blant annet: 

*Hvorfor er det slik forvirring rundt «Fiducia Supplicans» hvis det er en bekreftelse av kirkens tradisjonelle lære om ekteskap? .. En del av forvirringen var resultatet av at dikasteriet hadde en hel seksjon i «Fiducia Supplicans» om «Velsignelsen av par i uregelmessige situasjoner og av par av samme kjønn.» Bruken av begrepet «par» kan forstås som en aksept av disse forholdene som lik eller tilnærmet ekteskap. Begrepet «velsignelse av par av samme kjønn» ser ut til å omfatte det radikale homofile aktivister har søkt. ... Jeg er enig med dikasteriet om at «Fiducia Supplicans», korrekt forstått, ikke endrer kirkens morallære. Ingen av Vatikanets dikasterier eller av Peters etterfølgere kan endre bibelsk lære, Jesu egen lære og kirkens konsekvente 2000 år gamle evige lære. .. Hvorfor har det vært en så sterk reaksjon på en endring at noen kanskje anser som bare semantikk? Forvirringen angående «Fiducia Supplicans» var forutsigbar. Homofiles rettighetsaktivister i og utenfor kirken har krevd kirkens velsignelse av samkjønnede foreninger som et nødvendig skritt for at kirken til slutt skal tilpasse seg kulturen og omfavne likekjønnede ekteskap. .. Ord betyr noe. Definisjoner betyr noe. «Fiducia Supplicans» har forvirret mange mennesker med sitt forsøk på å utvide forståelsen av velsignelse.*

Episkopalgenealogi
------------------

Hans episkopalgenealogi er:

* Kardinal Scipione Rebiba (1504-1577)
* Kardinal Giulio Antonio Santori (1532-1602) \* bispeviet 1566
* Kardinal Girolamo Bernerio (1540-1611) \*1586
* Erkebiskop Galeazzo Sanvitale (1566-1622) \*1604
* Kardinal Ludovico Ludovisi (1595-1632) \*1621
* Kardinal Luigi Caetani (1595-1642) \*1622
* Kardinal Ulderico Carpegna (1595-1679) \*1630
* Kardinal Paluzzo Paluzzi Altieri degli Albertoni (16235-1698) \*1666
* Pave Benedikt XIII (1649-1730) \*1675
* Pave Benedikt XIV (1675-1758) \*1724
* Pave Klemens XIII (1693-1769) \*1743
* Kardinal Henry Benedict Mary Clement Stuart of York (1725-1807) \*1758
* Pave Leo XII (1760-1829) \*1794
* Kardinal Chiarissimo Falconieri Mellini (1794-1859) \*1826
* Kardinal Camillo di Pietro (1806-1884) \*1839
* Kardinal Mieczyslaw Halka Ledóchowski (1822-1902) \*1861
* Kardinal Jan Puzyna z Kosielsko (1842-1911) \*1886
* Erkebiskop Józef Bilczewski (1860-1923) \*1901
* Erkebiskop Bolesław Twardowski (1864-1944) \*1919
* Erkebiskop Eugeniusz Baziak (1890-1962) \*1933
* Pave Johannes Paul II (1920-2005) \*1958
* Kardinal Giovanni Lajolo (1935-) \*1989
* Erkebiskop Justin Francis Rigali (1935- ) \*1985
* Erkebiskop *Joseph Naumann* (1949- ) \*1997

Referanser
----------

1. ↑  «Archbishop Joseph F. Naumann» **(engelsk)**. National Catholic Prayer Breakfast. Arkivert fra originalen 1. februar 2021. Besøkt 1. februar 2021.
2. ↑  Archbishop Joseph Naumann Elected Head of Bishops' Pro-Life Committee, National Catholic Register, 14 November 2017
3. ↑  Archbishop Naumann: No Communion for Governor Sebelius, Catholic Culture, 12. mai 2008
4. ↑  «Bishop Brungardt to resume duties after abuse investigation». *www.gbtribune.com*. Besøkt 3. februar 2023.
5. ↑  Pattison, Mark (29. januar 2021). «Archbishop Naumann criticizes Biden, hopes for change from courts at vigil Mass». *Catholic Review* **(engelsk)**. Arkivert fra originalen 1. februar 2021. Besøkt 1. februar 2021.
6. ↑  Leaven, The (8. februar 2021). «Archbishop Naumann to head abuse allegation investigation». *The Leaven Catholic Newspaper* **(engelsk)**. Besøkt 13. januar 2022.
7. ↑  «Bishop Brungardt to resume duties after abuse investigation». *www.gbtribune.com*. Besøkt 3. februar 2023.
8. ↑  Archbishop Joseph Naumann: *Fiducia Supplicans’ does not change perennial church teaching*, The Leaven, 2024-01-12, lest 2024-01-16
9. ↑  catholic-hierarchy.org naumann, lest 6. januar 2022

|  |  |
| --- | --- |
| Oppslagsverk/autoritetsdata | Prabook **·** Catholic-Hierarchy
 |